Mashaba-bedanking toon DA-verknorsing | Maroela Media
Johannesburgse burgemeester, Herman Mashaba, het vandag sy bedanking as burgemeester én as DA-lid aangekondig. By hom is DA-leier Mmusi Maimane. (Foto: Nhlanhla Phillips/ANA)
Maandag se bedanking van die Johannesburgse burgemeester, Herman Mashaba, uit die DA word deur verskeie prominente ondersteuners van DA-leier Mmusi Maimane bestempel as 'n teken van talle partylede se vertwyfeling. Dít noudat die voormalige partyleier, Helen Zille, die magtige posisie as voorsitter van die party se federale dagbestuur vul.
Zille was minder as die helfte van die ongeveer 150 lede van die federale raad se eerste keuse. Sy het egter genoeg stemme gekry om met 'n gemaklike meerderheid teen Athol Trollip, die party se nasionale voorsitter ('n grootliks seremoniële pos sonder werklike mag), te wen. Trollip was eindelik die tweede keuse.
Die derde plek het gegaan aan die ondervoorsitter van die federale raad, Thomas Walters, met Mike Waters, DA-LP, wat laaste geëindig het.
Zille se oorwinning was ten spyte van Maimane en agt van die nege provinsiale leiers se openbare steun aan Trollip. Dat die federale raad die leier se voorkeur geïgnoreer het, plaas Maimane magsgewys in die swakste posisie waarin hy nóg in die DA was. Prominente DA-lede met wie Maroela Media vandag gepraat het, meen dit is 'n uitgemaakte saak dat hy teengestaan gaan word by die party se vervroegde federale kongres aanstaande jaar.
Die naam van die party se hoofsweep, John Steenhuisen, word in dié vroeë stadium deur sommiges as 'n kandidaat genoem, hoewel baie water nog in die see moet loop.
Die party se provinsiale leiers se leiding aan hul provinsiale afgevaardigdes is eweneens Sondag verwerp, soos die uitslag wys. Dit beteken hul posisies is net so swak as Maimane s'n.
Mashaba se bedanking uit die DA (en dus as burgemeester van Johannesburg, hoewel hy in sy pos bly tot 27 November om 'n ordelike oorgang te verseker) is 'n regstreekse gevolg van Zille se oorwinning. En dít het Mashaba vandag duidelik gestel.
Mashaba het gesê Zille se oorwinning beteken die deel van die DA wat hy onaanvaarbaar vind, het nou die beheer oorgeneem. Volgens Mashaba is dit die deel van die DA wat meen voorstedelike welvarendes se belange moet voorrang kry bo die nooddruf van armes en kwesbares wanneer die stad se begroting opgestel word.
Dit is ook daardie deel van die DA, só het Mashaba uitgewei, wat sy taak as burgemeester in 'n koalisieregering vergal het. Hy het gesê dis oënskynlik vir hulle onbegryplik dat alle partye wat jou in 'n koalisieregering aan bewind help hou, se beleid en voorkeure in ag geneem moet word omdat dít die kiesersmandaat is.
Volgens Mashaba het die deel van die DA wat met Zille se triomf die pas en rigting van die party gaan bepaal, telkens dwars getrek wanneer enigiets wat nie presiese DA-beleid was nie, deur die koalisieregering as beleid uitgevoer is.
Hy het gesê dit is die rede waarom daar in 'n groot mate by ander politieke partye konsensus is dat die DA die swakste vennoot is wat 'n mens in koalisie kan hê.
Mashaba het voorts gesê hy bly 'n oortuigde liberaal, vryemark-aktivis en rotsvas teenstander van die ANC.
Maimane het die verhoog met Mashaba gedeel en hom as 'n medestryder en 'n vriend bestempel wat 'n moeilike koalisie puik bestuur het en Johannesburg nie net 'n beter plek laat as wat hy drie jaar gelede oorgeneem het nie, maar ook onvergelykbaar beter as wat dit sou wees as die ANC-bewind voortgegaan het.
Maimane het nie gereageer op kritiek wat Mashaba op die Zille-vleuel van die DA, en op Zille persoonlik, uitgespreek het nie. Vir sommige Zille-kritici in die DA met wie Maroela Media gepraat het, het dit na stilswyende instemming met die kritiek gelyk.
Verskeie prominente DA-lede wat Maimane bo Zille verkies, ervaar Zille se oorwinning en wat dit verteenwoordig as baie vervreemdend. Dit sluit baie van die party se prominente swart leiers in, insluitend huishoudelike name in leiersposisies uit die swart middelklas en 'n baie groot deel van die party se jonger swart en wit leiers. Hulle dink diep oor hul toekomstige pad met die party, is aan Maroela Media gesê.
Daar is begrip en respek vir Mashaba se besluit en sommige DA-verteenwoordigers het reguit gesê hulle beny hom sy finansiële welvaart. Hy kan letterlik bekostig om sy salaris op te sê – iets wat min Suid-Afrikaners in enige beroep ligtelik kan doen.
Daar is ook swart DA-leiers en jong wit en swart DA-leiers wat Zille steun, maar hul profiele is nie altyd so hoog soos haar teenstanders s'n nie. Sy blyk sterk steun by wit Engelse DA-lede te hê, asook by bruin en Indiërlede van die party. Talle invloedryke Afrikaanse lede van die federale raad (wit en bruin) het vir Walters gestem omdat gevoel is indien Zille óf Trollip wen, dit die bakleiery, onaangenaamheid en verdeeldheid in die party gaan vererger, terwyl Walters 'n bekwame administrateur en versoener is.
Oor een ding was daar konsensus by al die DA-lede met wie Maroela Media gepraat het: die party is in 'n wesenskrisis en die pad na herstel gaan baie moeilik wees.
Dom astrant of net dom. Da het in naweek helfte van steun verloor. Nou in direkte komptisie met FV. Julle gaan verloor.
Daar kelder Zille die DA. Kry vir julle!!!!
Seker reeds miljoene geoffer om by anc of eff aan te sluit
Los die politiek en kyk na die kwaliteite van Helen vir Suid Afrika as 'n geheel. Sy is vlymskerp met jare lange ervaring. Sy weet waarvan sy praat en was en sal steeds 'n goeie bydrae maak. Jammer vir die "meningvormers" van Kyknet wat so openlik die DA wil verwoes. Sterkte aan Helen. Gebruik mense met talente en hou op om so vasgevang in "kleur" te wees asook "polities korrek" op te tree. Die land het mense nodig wat nie net probleme kan identifiseer nie maar ook met oplossings kan kom.